Document ID: 32013D0227

KOMMISSIONENS AFGØRELSE
af 22. maj 2013
om afslutning af antisubsidieproceduren vedrørende importen af cykler med oprindelse i Folkerepublikken Kina
(2013/227/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 597/2009 af 11. juni 2009 om beskyttelse mod subsidieret import fra lande, der ikke er medlemmer af Det Europæiske Fællesskab (1) (»grundforordningen«), særlig artikel 14,
efter høring af Det Rådgivende Udvalg, og
ud fra følgende betragtninger:
A. SAGSFORLØB
1. Indledning
(1)
I april 2012 offentliggjorde Europa-Kommissionen (»Kommissionen«) en meddelelse i Den Europæiske Unions Tidende (»indledningsmeddelelsen«) (2) om indledning af en antisubsidieundersøgelse vedrørende importen til Unionen af cykler med oprindelse i Kina (»antisubsidieundersøgelsen«).
(2)
Antisubsidieundersøgelsen blev indledt som følge af en klage, der blev indgivet den 15. marts 2012 af EBMA, the European Bicycles Manufacturers Association (»klageren«), på vegne af EU-producenter, der tegner sig for mere end 25 % af den samlede EU-produktion af cykler.
(3)
Klagen indeholdt umiddelbare beviser for subsidiering af nævnte vare og deraf følgende væsentlig skade, hvilket blev fundet tilstrækkeligt til at berettige indledningen af en procedure.
(4)
Kommissionen underrettede officielt klageren, andre kendte EU-producenter, sammenslutninger af EU-producenter, kendte eksporterende producenter i Folkerepublikken Kina (»Kina«) og sammenslutninger af eksporterende producenter, repræsentanterne for Kina, kendte importører og sammenslutninger af importører, kendte EU-producenter af dele til cykler og deres sammenslutninger samt kendte brugere om indledningen af proceduren og sendte spørgeskemaer til disse parter. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen.
2. Sideløbende antidumpingundersøgelse
(5)
I marts 2012 offentliggjorde Kommissionen en meddelelse i Den Europæiske Unions Tidende (3) om indledning af en interimsundersøgelse af de gældende antidumpingforanstaltninger mod importen til Unionen af cykler med oprindelse i Kina i henhold til artikel 11, stk. 3, og artikel 13, stk. 4, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (»antidumpinggrundforordningen«) (4). Undersøgelsen pågår.
3. Sideløbende antiomgåelsesundersøgelse
(6)
Kommissionen indledte i september 2012 ved forordning (EU) nr. 875/2012 (5) en undersøgelse vedrørende den mulige omgåelse af de antidumpingforanstaltninger, der indførtes ved Rådets gennemførelsesforordning (EU) nr. 990/2011 (6) på importen af cykler med oprindelse i Folkerepublikken Kina ved import af cykler afsendt fra Indonesien, Malaysia, Sri Lanka og Tunesien uanset om varen er angivet med oprindelse i Indonesien, Malaysia, Sri Lanka og Tunesien, og om at gøre denne import til genstand for registrering (»antiomgåelsesundersøgelsen«).
(7)
I november 2012 offentliggjorde Kommissionen en meddelelse i Den Europæiske Unions Tidende (7) om, at konklusionerne i antiomgåelsesundersøgelsen kan anvendes i forbindelse med antisubsidieundersøgelsen.
(8)
Antiomgåelsesundersøgelsen pågår.
B. TILBAGETRÆKNING AF KLAGEN OG AFSLUTNING AF PROCEDUREN
(9)
Ved brev af 22. marts 2013 til Kommissionen trak klageren formelt sin klage tilbage.
(10)
I overensstemmelse med artikel 14, stk. 1, i forordning (EF) nr. 597/2009 kan proceduren afsluttes, når klageren trækker sin klage tilbage, medmindre afslutningen ikke er i Unionens interesse.
(11)
Kommissionen mente, at den nuværende undersøgelse burde afsluttes, da den respektive antisubsidieundersøgelse ikke havde kastet lys over betragtninger, der kunne antyde, at en sådan afslutning ikke ville være i Unionens interesse. De interesserede parter blev underrettet herom og fik mulighed for at fremsætte bemærkninger. Der indkom imidlertid ingen bemærkninger, der kunne føre til en anden konklusion.
(12)
Det blev derfor konkluderet, at antisubsidieundersøgelsen vedrørende importen til Unionen af cykler med oprindelse i Kina bør afsluttes uden indførelse af foranstaltninger -
VEDTAGET DENNE AFGØRELSE:
Artikel 1
Antisubsidieundersøgelsen vedrørende importen til Unionen af cykler uden motor (herunder trehjulede transportcykler, men ikke unicykler) med oprindelse i Folkerepublikken Kina, der i øjeblikket henhører under KN-kode 8712 00 30 og ex 8712 00 70, afsluttes hermed.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Udfærdiget i Bruxelles, den 22. maj 2013.

Labels: 3
8
4
18